b'\n_START_ARTICLE_\nOslovski ka\xc5\xa1elj\n_START_SECTION_\nZna\xc4\x8dilnosti\n_START_PARAGRAPH_\nPo sedmih do desetih dneh inkubacijske dobe se pri dojen\xc4\x8dkih in manj\xc5\xa1ih otrocih bolezen za\xc4\x8dne kazati z bla\xc5\xbejimi simptomi infekcije dihal (ka\xc5\xa1elj, kihanje, nahod); govorimo o tako imenovanem kataralnem stadiju. Po enem do dveh tednih se za\xc4\x8dnejo napadi ka\xc5\xa1lja, ki jim sledi zna\xc4\x8dilen globok vdih, ki se kon\xc4\x8da z riganju podobnim zvokom - paroksizmalni stadij. Kr\xc4\x8devit ka\xc5\xa1elj lahko povzro\xc4\x8di tudi bruhanje, zlom reber in mo\xc4\x8dno utrujenost. V hudih primerih se zaradi pogostega bruhanja pojavi nedohranjenost in izsu\xc5\xa1itev. Kr\xc4\x8di se lahko poleg ka\xc5\xa1lja spro\xc5\xbeijo tudi ob zehanju, smehu, kri\xc4\x8danju. Kr\xc4\x8di po\xc4\x8dasi jenjajo tekom stadija okrevanja, in sicer po enem do dveh mesecih. _NEWLINE_Zapleti, ki se lahko pojavijo, so plju\xc4\x8dnica, encefalitis, plju\xc4\x8dna hipertenzija, subkonjunktivalna krvavitev, urinska inkontinenca, hernija in disekcija vratne aorte ter sekundarne oku\xc5\xbebe. Ob izjemno mo\xc4\x8dnem ka\xc5\xa1lju je mo\xc5\xbeno tudi pretrganje aorte, kar vodi v pnevmotoraks.\n_START_SECTION_\nPrena\xc5\xa1anje\n_START_PARAGRAPH_\nGlavni vir oku\xc5\xbebe so odrasli in mladostniki. Bolezen se prena\xc5\xa1a kaplji\xc4\x8dno. Bolnik je najbolj ku\xc5\xbeen v kataralnem stadiju. V kataralnem stadiju so bolezenski znaki nespecifi\xc4\x8dni, zato je tedaj bolezen pogosto \xc5\xa1e nediagnosticirana.\n_START_SECTION_\nPreventiva\n_START_PARAGRAPH_\nPrimarna metoda prepre\xc4\x8ditve oku\xc5\xbebe z oslovskim ka\xc5\xa1ljem je cepljenje. Kljub temu se preventivni antibiotiki uporabljajo za rizi\xc4\x8dne skupine, ki so izpostavljene oku\xc5\xbebi in imajo veliko verjetnost nastanka huj\xc5\xa1e oblike bolezni - npr. dojen\xc4\x8dki.\n_START_SECTION_\nCepivo\n_START_PARAGRAPH_\nCepivo proti oslovskemu ka\xc5\xa1lju je u\xc4\x8dinkovito sredstvo pri prepre\xc4\x8devanju bolezni, ki ga je potrdila Svetovna zdravstvena organizacija. Cepivo naj bi leta 2002 prepre\xc4\x8dilo pol milijona smrti. U\xc4\x8dinkovitost tega ve\xc4\x8dkomponentnega acelularnega cepiva je med 71 in 85%, kjer se ta pove\xc4\x8da pri invazivnej\xc5\xa1ih sevih. Ponovni izbruhi oslovskega ka\xc5\xa1lja v zahodnem svetu v 21. stoletju se pripisujejo padcu precepljenosti in imunosti ter bakterijskim mutacijam, ki se izognejo cepivom. _NEWLINE_Imunizacija s cepivom proti oslovskemu ka\xc5\xa1lju ne nudi do\xc5\xbeivljenjske za\xc5\xa1\xc4\x8dite, trajala naj bi pribli\xc5\xbeno tri do \xc5\xa1est let, kar pokrije \xc4\x8das otro\xc5\xa1tva, ko so tudi osebe najbolj izpostavljene in je verjetnost smrti zaradi bolezni najve\xc4\x8dja. U\xc4\x8dinek raz\xc5\xa1irjene precepljenosti pri otrocih je nastanek bolezni pri dojen\xc4\x8dkih, ki \xc5\xa1e niso dobili priporo\xc4\x8denih treh doz, in pri najstnikih ter odraslih, ki niso ve\xc4\x8d imuni. Razlog za ta pojav je, da je bakterija B. pertussis \xc5\xa1e zmeraj prisotna pri otrocih, vendar tak otrok ne ka\xc5\xbee nobenih simptomov, deluje pa kot prena\xc5\xa1alec bakterije._NEWLINE_Naravna imunost prav tako ne nudi do\xc5\xbeivljenjske za\xc5\xa1\xc4\x8dite, ta naj bi trajala med 7 in 20 let, odvisno od koli\xc4\x8dine B. pertussis v telesu.\n_START_SECTION_\nZdravljenje\n_START_PARAGRAPH_\nAntibiotiki eritromicin, klaritromicin ali azitromicin so priporo\xc4\x8deni antibiotiki za zdravljenje. Vedno pogosteje se uporabljajo tudi novej\xc5\xa1i makrolidi zaradi manj\xc5\xa1ega \xc5\xa1tevila stranskih u\xc4\x8dinkov._NEWLINE_Paciente, starej\xc5\xa1e od enega leta, se z antibiotiki zdravi, \xc4\x8de je od pojava simptomov minilo tri tedne ali manj, bolj ogro\xc5\xbeene skupine, kot so nose\xc4\x8dnice in dojen\xc4\x8dki, se zdravi vse do \xc5\xa1estega tedna od pojava simptomov. \xc4\x8ce se antibiotiki uporabijo dovolj zgodaj, lahko zmanj\xc5\xa1ajo trajanje oku\xc5\xbebe in s tem tudi ku\xc5\xbenost. _NEWLINE_Ljudje so ku\xc5\xbeni od za\xc4\x8detka kataralnega stadija (prehladu podobni simptomi) vse do tretjega tedna po pojavi parokiszmalnega stadija (obdobje mo\xc4\x8dnega, hitrega in ve\xc4\x8dkratnega ka\xc5\xa1lja)._NEWLINE_Zdravila za prepre\xc4\x8devanje samega ka\xc5\xa1lja \xc5\xa1e ni.'